KIRJALLINEN KYSYMYS P-1095/02 esittäjä(t): Luigi Cocilovo (PPE-DE) komissiolle. Ympäristövaikutusten arviointia koskevien direktiivien noudattamatta jättäminen.



Virallinen lehti nro 309 E , 12/12/2002 s. 0080 - 0081



KIRJALLINEN KYSYMYS P-1095/02 esittäjä(t): Luigi Cocilovo (PPE-DE) komissiolle (9. huhtikuuta 2002) Aihe: Ympäristövaikutusten arviointia koskevien direktiivien noudattamatta jättäminen San Vendemianon, Coneglianon, San Pietro di Feletton ja Suseganan kunnissa Trevison maakunnassa yhteensä noin kymmenen kilometrin pituisen, Tangenziale sud -nimellä kutsutun tienrakennushankkeen suunnittelu on jo edennyt valmisteluvaiheeseen. Koko kyseinen hanke kuuluu tien pituuden, tietyypin ja tien sijainnin vuoksi sellaisten hankkeiden joukkoon, joille on Italian lain mukaan tehtävä ympäristövaikutusten arviointi direktiivillä 97/11/EY(1) muutetun direktiivin 85/337/ETY(2) II liitteen mukaisesti. Vaikka vaikutuksiltaan huomattava tie on suunniteltu rakennettavaksi tiheään asuttujen ja luonnonympäristöltään arvokkaiden alueiden läheisyyteen, sille ei ole tehty minkäänlaista ympäristövaikutusten arviointia. Kysymyksen esittäjä on jo aiemmin esittänyt samasta asiasta kirjallisen kysymyksen P-1666/01(3), johon komission jäsen Margot Wallström antoi komission puolesta vastauksen 10. heinäkuuta 2001. Tiehankkeen ensimmäistä tieosuutta, joka kattaa noin 2,8 kilometrin pituisen matkan (SP47:n ja Casello A27:n välinen osuus), koskeva lopullinen suunnitelma hyväksyttiin valtuuskunnassa 21. maaliskuuta 2002. Asianosaiset paikalliset elimet suunnittelevat ja hyväksyvät hankkeen tieosuuksia pala palalta ottamatta täysin huomioon tierakennelmaa kokonaisuudessaan ja pyrkivät siten välttämään ympäristövaikutusten arvioinnin ja kiertämään ympäristönsuojelua koskevaa lainsäädäntöä. Tien rakentamiselle ei ole missään vaiheessa harkittu mitään vaihtoehtoa, eikä myöskään ole harkittu mahdollisuutta käyttää lähellä kulkevaa kuusikaistaista moottoritietä, jota käytetään tällä hetkellä varsin vähän ja johon maaseudun liikenne voitaisiin liittymän avulla ohjata. Mitä aloitteita komissio aikoo tehdä varmistaakseen, että ympäristövaikutusten arviointia koskevia Euroopan yhteisön normeja noudatetaan tällaisessa tapauksessa, jossa pyritään kiertämään niiden asianmukaista soveltamista? (1) EYVL L 73, 14.3.1997, s. 5. (2) EYVL L 175, 5.7.1985, s. 40. (3) EYVL C 364 E, 20.12.2001, s. 174. Margot Wallströmin komission puolesta antama vastaus (7. toukokuuta 2002) Komission tehtävänä on varmistaa sille EY:n perustamissopimuksessa vahvistetut valtuudet huomioon ottaen, että yhteisön lainsäädäntöä sovelletaan asianmukaisesti. Komissio ei EY:n perustamissopimuksen valvojana epäröi ryhtyä kaikkiin tarvittaviin toimenpiteisiin yhteisön lainsäädännön noudattamisen varmistamiseksi, mikä pätee myös perustamissopimuksen 226 artiklassa määrättyjen rikkomisesta johtuvien menettelyjen aloittamiseen. Parlamentin jäsenen kirjallisessa kysymyksessä P-1666/01 mainitussa tapauksessa komissio aloitti tutkimuksen (viitenumero 2001/2187) ja lähetti Italian viranomaisille kaksi kirjettä, joissa pyydetään asiaa koskevia tietoja ja huomautuksia. Viranomaiset eivät ole vielä vastanneet näihin kirjeisiin. Vastauksen viivästyessä edelleen komissio aloittaa mahdollisesti rikkomista koskevan menettelyn Italiaa vastaan sen lyötyä laimin EY:n perustamissopimuksen 10 artiklan mukaisen velvoitteen osallistua yhteisön tehtävien toteuttamiseen. Tapauksen käsittelyssä otetaan huomioon parlamentin jäsenen kirjallisessa kysymyksessä antamat lisätiedot.